《自淮梱代归领累偕亲友游虎丘偶成数语以纪岁月时淳祐庚戌七月廿五日》
宋代·丘岳

一目四苍莽，突然见林丘。飞来灵鹫峰，幻出蓬莱洲。

浮图高崒嵂，石径通深幽。生公讲经台，曾闻石点头。

剑池杳无底，脩绠汲寒流。千古诧奇传，兹事还是不。

我来秋向深，良苗匝平畴。忧国愿年丰，一稔销百忧。

作者简介：镇江丹徒人，字山甫，号煦山。宁宗嘉定十年进士。理宗淳祐五年，自江东转运判官知江州。六年，兼两淮屯田副使。八年，除兵部侍郎，依旧淮东抚制兼知扬州。九年，兼淮西制置使。以职事修举，诏除宝章阁直学士。宝祐二年，以宝文阁学士知建康。兼具文武之才，誓死报国，理宗御书“忠实”二大字以赐，封东海侯。